# Par ikgadējo publikāciju par klientu rīkojumu izpildes rezultātiem

Finanšu instrumentu tirgus dalībnieki savā darbībā ievēro Finanšu instrumentu tirgus likumu (turpmāk – FITL), kā arī Komisijas Deleģēto regulu (ES) 2017/565, ar ko papildina Eiropas Parlamenta un Padomes Direktīvu 2014/65/ES attiecībā uz ieguldījumu brokeru sabiedrību organizatoriskām prasībām un darbības nosacījumiem un jēdzienu definīcijām minētās direktīvas mērķiem, (turpmāk – Regula 2017/565) un Komisijas Deleģēto regulu (ES) 2017/576, ar ko Eiropas Parlamenta un Padomes Direktīvu 2014/65/ES papildina attiecībā uz regulatīvajiem tehniskajiem standartiem, kuri attiecas uz ieguldījumu brokeru sabiedrību veikto ikgadējo informācijas publicēšanu par izpildes vietu identitāti un izpildes kvalitāti, (turpmāk – RTS 28).

Finanšu un kapitāla tirgus komisija (turpmāk – FKTK) vērš uzmanību, ka tai nav tiesību sniegt oficiālu tiesību normu skaidrojumu. Tomēr, lai finanšu instrumentu tirgus dalībnieki konsekventi piemērotu minēto tiesību aktu prasības darbībai Latvijas finanšu sektorā, FKTK pauž savu viedokli, sniedzot atbildes uz finanšu instrumentu tirgus dalībnieku biežāk uzdotajiem jautājumiem. Vienlaikus FKTK vērš uzmanību – ja kāds no Eiropas Vērtspapīru un tirgu iestādes (turpmāk – ESMA) nākotnē publiskotajiem paziņojumiem, kurā tiks sniegts skaidrojums par atsevišķu Finanšu instrumentu tirgus direktīvas (turpmāk – MiFID II) regulējuma prasību piemērošanu, būs citādāks nekā FKTK tālāk paustais viedoklis, arī FKTK viedoklis tiks mainīts atbilstoši tam, kāda būs kopējā pieeja Eiropas Savienības dalībvalstīs attiecīgajā MiFID II regulējuma piemērošanas jautājumā.

**1. jautājums. Vai *TOP5* izpildes vietas publikācijā atbilstoši RTS 28 ir jānorāda tikai tirdzniecības vietas, t.i., vai var nenorādīt XOFF (ārpusbiržas darījumus), ja darījums netika noslēgts tirdzniecības vietā?**

**Atbilde.** FITL 128.³ panta 3.¹ daļā noteikts, ka ieguldījumu brokeru sabiedrība un kredītiestāde, kas izpilda klienta rīkojumus, katru gadu apkopo un publisko katras finanšu instrumentu kategorijas piecas izpildes vietas, kurās ir bijis vislielākais tirdzniecības apjoms un kurās tā iepriekšējā gadā ir izpildījusi klienta rīkojumus, kā arī publisko informācijas kopsavilkumu par rīkojumu faktiskās izpildes kvalitāti. Savukārt informācijas, kura ieguldījumu brokeru sabiedrībām un kredītiestādēm jāpublicē saskaņā ar FITL 128.³ panta 3.¹ daļu, saturu un formātu detalizētāk nosaka RTS 28.

RTS 28 1. pants nosaka, ka ar izpildes vietu tiek saprasts regulēts tirgus, daudzpusēja tirdzniecības sistēma, organizēta tirdzniecības sistēma, sistemātisks internalizētājs, tirgus uzturētājs vai cits likviditātes nodrošinātājs, vai iestāde, kas trešajā valstī veic funkcijas, kas ir pielīdzināmas minētajām. Cita likviditātes nodrošinātāja vērtēšanas kritēriji ir minēti Komisijas Deleģētās regulas (ES) 2017/575, ar ko papildina Eiropas Parlamenta un Padomes Direktīvu 2014/65/ES par finanšu instrumentu tirgiem attiecībā uz regulatīvajiem tehniskajiem standartiem saistībā ar darījumu izpildes kvalitātes datiem, kas jāpublicē izpildes vietām, preambulas 7. punktā: pie citiem likviditātes nodrošinātājiem būtu jāpieder sabiedrībām, kuras izrāda vēlmi veikt darījumus savā vārdā un kurām likviditātes nodrošināšana ir daļa no to parastās saimnieciskās darbības, neatkarīgi no tā, vai tām ir oficiāli nolīgumi un vai tās apņemas pastāvīgi nodrošināt likviditāti.

Tādējādi *TOP5* izpildes vietu publikācijā jānorāda piecas populārākās klientu rīkojumu izpildes vietas, t.sk. tirdzniecības vietas (regulēts tirgus, daudzpusēja tirdzniecības sistēma, organizēta tirdzniecības sistēma), sistemātiskie internalizētāji, tirgus uzturētāji vai citi likviditātes nodrošinātāji.

Ārpusbiržas darījumi, kas izpildīti savstarpējos darījumos ar kontrahentiem, kuriem nav iepriekš minēto izpildes vietu statusa, šajā *TOP5* sarakstā nav jānorāda, turklāt šādi veikto darījumu skaits un apmērs nav jāņem vērā, nosakot *TOP5* procentuālo apmēru.

**2. jautājums. Banka izmanto *Bloomberg* *MTF* sistēmu (turpmāk – BMTF) darījumu slēgšanai ar konkrēto kontrahentu. BMTF darījumos ietilpst darījumi ar *Kontrahentu A* un *Kontrahentu B*, jo parasti lielās bankas piedāvā darījumu slēgšanu elektroniski, izmantojot BMTF funkcionalitāti ALLQ. Vai publikācijā par *TOP5* izpildes vietām ir jānorāda minētie kontrahenti, ja darījumi ar tiem tika noslēgti BMTF, izmantojot BMFT sistēmu?**

**Atbilde**. Tiek uzskatīts, ka darījums noslēgts tirdzniecības vietā gan tad, kad darījums noslēgts pašā tirdzniecības vietā (piemēram, daudzpusējās tirdzniecības sistēmā BMFT), gan arī tad, kad puses vienojas slēgt darījumu ārpus tirdzniecības vietas, bet saskaņā ar konkrētās tirdzniecības vietas noteikumiem. Šajā gadījumā jāpiemēro līdzīga pieeja kā ziņošanā par darījumiem, t.i., šie darījumi tiek atspoguļoti kā veikti tirdzniecības vietā (piemēram, daudzpusējās tirdzniecības sistēmā BMFT). Detalizētāka informācija par ziņošanu par šādiem darījumiem pieejama ESMA vadlīniju ESMA/2016/1452 "Ziņošana par darījumiem, rīkojumu uzskaite un pulksteņu sinhronizācija saskaņā ar FITD II" 5.4. sadaļā.

Līdz ar to šādi darījumi būtu jāatspoguļo pie darījumiem, kas veikti *TOP5* izpildes vietās.

Ja *Bloomberg* sistēma tiek izmantota tikai kā komunikācijas rīks darījuma noslēgšanai starp Banku (klienta vārdā) un *Kontrahentu A* vai *Kontrahentu B* un ja darījums netiek noslēgts atbilstoši BMTF noteikumiem, tad par izpildes vietu RTS 28 izpratnē var uzskatīt atbilstošo kontrahentu, ja tas atbilst cita likviditātes nodrošinātāja kritērijiem. Ja kontrahenti nav uzskatāmi par izpildes vietu RTS 28 izpratnē, tad *TOP5* izpildes vietu sarakstā tie nav jānorāda.

**3. jautājums**. **Vai ir jānorāda, kur tieši tika izpildīts klienta rīkojums, ja Banka tikai nodod klienta rīkojumu tālākai izpildei (Banka nav biržas biedrs)? Vai šādi rīkojumi ir jāiekļauj *TOP5* izpildes vietu publikācijā?**

**Atbilde.** Lai izpildītu RTS 28 noteiktās prasības, Bankai jānorāda *TOP5* izpildes vietas, kurās Banka pati izpildījusi klientu rīkojumus Regulas 2017/565 I pielikumā minētajām finanšu instrumentu kategorijām (piemēram, biržas, kurās Banka ir biedrs, MTF vai OTF, kurām Bankai ir tieša piekļuve, kontrahents, ar kuru tika noslēgti darījumi klienta vārdā, ja tika noslēgts starpbanku darījums (piemēram, par obligācijām) un Bankai ir pamats uzskatīt, ka kontrahents ir cits likviditātes nodrošinātājs par atbilstošo finanšu instrumentu). Kā izpildes vieta var tikt norādīta arī pati Banka vai Bankas grupas uzņēmums, ja tas regulāri slēdz darījumus savā vārdā un uz sava rēķina ar konkrētu finanšu instrumentu un ja to var uzskatīt par citu likviditātes nodrošinātāju.

Savukārt Regulas 2017/565 65. panta 6. punkts nosaka, ka, ja iestāde rīkojuma izpildes pakalpojumu sniegšanai izvēlas citas sabiedrības, tā reizi gadā par katru finanšu instrumentu kategoriju apkopo un publisko piecas tirdzniecības apjoma ziņā galvenās iestādes (kontrahentus – brokerus), kurām tā iepriekšējā gadā nosūtījusi vai kurās izvietojusi rīkojumus izpildei, kā arī sniedz informāciju par izpildes kvalitāti. Šai informācijai jāatbilst informācijai, kas publicēta saskaņā ar RTS 28 prasībām.

Regulējumā tiek nodalīta tieša klientu rīkojumu izpilde no netiešas rīkojumu izpildes, līdz ar to nepieciešams apkopot to arī atsevišķos pārskatos. ESMA sniegusi skaidrojumu, ka ieguldījumu pakalpojumu sniedzējam, ja tas izpilda klientu rīkojumus un veic rīkojumu nosūtīšanu izpildei citam ieguldījumu pakalpojumu sniedzējam, jāsagatavo divi atsevišķi pārskati – viens par *TOP5* izpildes vietām, otrs par *TOP5* kontrahentiem – brokeriem (ESMA dokuments "*On MiFIDII and MiFIR investor protection and intermediaries topics"* (turpmāk *– Q&A*), 1. sadaļa "*Best execution*", 7. jautājums).

Ja klienta rīkojums nodots kontrahentam tālākai izpildei kādā no izpildes vietām, tad tas tiek ņemts vērā *TOP5* brokeru saraksta apkopošanā, uzrādot tās piecas ieguldījumu brokeru sabiedrības vai kredītiestādes, kurām Banka visbiežāk nosūtījusi izpildei klientu rīkojumus, savukārt publikācijā par *TOP5* izpildes vietām šādi darījumi, kuri nodoti kontrahentam tālākai izpildei, netiek ņemti vērā.

**4. jautājums. Banka nodod izpildei klienta rīkojumus darījumiem ar CFD (*Contract for Difference*) vienīgi *Kontrahentam D*. Vai var uzskatīt, ka pēc noklusējuma visi rīkojumi ir virzītie rīkojumi (*directed order*) vai tieši otrādi?**

**Atbilde.** Saskaņā ar RTS 28 2. pantu virzīts rīkojums ir rīkojums, kuram klients pirms tā izpildes ir norādījis konkrētu izpildes vietu. Šajā gadījumā, kad Banka nodod rīkojumu darījumiem ar CFD izpildei *Kontrahentam D* un klients nav rīkojumā norādījis konkrētu izpildes vietu, rīkojums automātiski vēl nebūtu jāuzskata par virzītu rīkojumu.

Ja Bankas klientiem ir tieša piekļuve *Kontrahenta D* tirdzniecības platformai, kurā ir pieejamas CFD kotācijas un kurā tiek slēgti darījumi ar CFD ar *Kontrahentu D*, *Kontrahents D* varētu tiktuzskatīts par citu likviditātes nodrošinātāju un izpildes vietu RTS 28 izpratnē (Q&A 1. sadaļa "*Best execution*", 18. jautājums).

Ja *Kontrahents D* ir ārvalsts (trešās valsts) sabiedrība, nevis Eiropas Ekonomikas zonas sabiedrība, betveic funkcijas, kas pielīdzināmas cita likviditātes nodrošinātāja funkcijām, tad šajā gadījumā *Kontrahents D* varētu tikt iekļauts *TOP5* izpildes vietu sarakstā, nevis *TOP5* kontrahentu – brokeru sarakstā.

Ja *Kontrahents D* ir uzskatāms par izpildes vietu RTS 28 izpratnē un Bankas klients ir parakstījis līgumu par pieslēgšanos konkrēti *Kontrahenta D* platformai, kurā tiek veikti darījumi ar CFD, tad rīkojumi, kuri izpildīti *Kontrahenta D* platformā, varētu tikt uzskatīti par virzītiem rīkojumiem.

**5. jautājums. Vai var uzskatīt, ka visi rīkojumi darījumiem ar nākotnes līgumiem (*futures*) ir virzītie rīkojumi, jo konkrēts nākotnes līgums tiek tirgots un var tikt izpildīts tikai konkrētajā tirdzniecības vietā?**

**Atbilde.** Ja klients nenorāda, ka vēlas izpildīt rīkojumu konkrētajā izpildes vietā, tad šādu rīkojumu automātiski nevar uzskatīt par virzītu rīkojumu (*directed order*). Turklāt virzītu rīkojumu jēdziens attiecināms uz izpildes vietās izpildītiem rīkojumiem.

Ja bankai vai ieguldījumu brokeru sabiedrībai kā biedram vai dalībniekam nav tiešas pieejas konkrētajai tirdzniecības vietai, kurā tiek tirgoti minētie nākotnes līgumi, bet tā nodod klienta rīkojumus darījumiem ar nākotnes līgumiem izpildei kontrahentam, kas tos novirza uz konkrēto tirdzniecības vietu, tad šādi rīkojumi nav uzskatāmi par virzītiem rīkojumiem. Savukārt kontrahents, kuram tika nodoti izpildei rīkojumi darījumiem ar nākotnes līgumiem, būtu jāatspoguļo *TOP5* kontrahentu – brokeru sarakstā.